
[bookmark: Sujet][bookmark: References]Az Európai Parlament 2024. november 28-i állásfoglalása Hongkongról, nevezetesen Jimmy Lai és a nemzetbiztonsági törvény alapján nemrégiben elítélt 45 aktivista ügyéről (2024/2950(RSP))
[bookmark: TextBodyBegin]Az Európai Parlament,
–	tekintettel a Hongkongról és Kínáról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a nemzetbiztonsági törvény és a nemzetbiztonság védelméről szóló rendelet bevezetését követően Hongkongban gyengültek az alapvető szabadságok és a jogállamiság; mivel Kína megsértette a kínai-brit és kínai-portugál együttes nyilatkozatokat, az „egy ország, két rendszer” elvet és a Polgári és Politikai Jogok Nemzetközi Egyezségokmányát; mivel a nemzetbiztonsági törvény alapján több mint 200 személyt tartóztattak le;
B.	mivel Jimmy Lait 2020 óta koholt vádak alapján fogva tartják; mivel tárgyalása 2023‑ban, többszörös késedelmet követően kezdődött meg; mivel tagadta ezeket a vádakat, és mivel életfogytig tartó börtönbüntetés vár rá; mivel brit ügyvédje nem kapott engedélyt arra, hogy képviselje őt;
C.	mivel a „Hongkong 47” ügyben 45 demokráciapárti politikust, aktivistát és újságírót ítéltek el felforgatásért, amiért nem hivatalos előválasztásokat szerveztek; mivel az ő tárgyalásaik voltak az eddigi legnagyobb nemzetbiztonsági perek;
D.	mivel a Hongkongban fogva tartott politikai foglyok hosszú ideig tartó előzetes letartóztatásuk időtartama alatt nehéz körülmények között élnek, amelyek gyakran kihatnak egészségükre, mint a 76 éves Lai esetében, aki cukorbetegségben szenved, és akitől megtagadták a szentáldozást a börtönben;
E.	mivel Hongkong független médiaorgánumait arra kényszerítették, hogy beszüntessék működésüket, és mára már megszűnt médiaorgánumok két újságíróját, Chung Pui-kuen-t és Patrick Lamot „uszító kiadványok” közzétételéért ítéltek el; mivel Hongkong jelentősen visszaesett a sajtószabadság-indexen;
1.	elítéli a demokráciapárti aktivisták nemzetbiztonsági vádak miatti elítélését, ami sérti a nemzetközi jogot; felszólít a nemzetbiztonsági törvény és a nemzetbiztonság védelméről szóló rendelet hatályon kívül helyezésére; elítéli az alapvető szabadságok csorbítását Hongkongban;
2.	sürgeti a hongkongi kormányt, hogy haladéktalanul és feltétel nélkül engedje szabadon valamennyi demokráciapárti aktivistát, köztük Lait és Chungot, és ejtse az ellenük felhozott valamennyi vádat;
[bookmark: _gjdgxs]3.	elítéli a nemzetbiztonsági törvény területen kívüli alkalmazását és a kínai és hongkongi hatóságok által az EU-n belüli diaszpórákkal szemben alkalmazott, növekvő transznacionális elnyomást; felhívja a tagállamokat, hogy függesszék fel a kínai és a hongkongi hatóságokkal kötött kiadatási szerződéseket;
4.	elítéli, hogy Hongkong globális kereskedelmi pozícióját az Oroszországra, Iránra és Észak-Koreára kiszabott nemzetközi szankciók kijátszására használják ki, különösen fejlett technológiák biztosítása, olajkereskedelem és pénzügyi szolgáltatások nyújtása révén;
5.	felhívja az EKSZ-t és a tagállamokat, hogy figyelmeztessék Kínát, hogy a hongkongi fellépései következményekkel fognak járni az EU és Kína közötti kapcsolatokra nézve; felhívja a Tanácsot, hogy vizsgálja felül a Hongkongról szóló 2020. évi következtetéseit, és szabjon ki célzott szankciókat John Lee-re, valamint az emberi jogok megsértéséért felelős más hongkongi és kínai tisztviselőkre, szüntesse meg a Hongkongra vonatkozó kedvezményes vámjogi elbánást, és vizsgálja felül a brüsszeli Hongkongi Gazdasági Kereskedelmi Hivatal jogállását; sürgeti a tagállamokat, hogy nyújtsanak be keresetet a Nemzetközi Bíróságon Kína azon döntése ellen, hogy a nemzetbiztonsági törvényt Hongkongra és Makaóra is kiterjeszti;
6.	kéri, hogy hozzanak létre egy uniós jogvédelmi alapot a hongkongi demokráciapárti aktivisták támogatására, és kéri az EU hongkongi irodáját, hogy tegye gyakoribbá a börtönlátogatásokat és a bírósági tárgyalások megfigyelését, és hozzon létre egy emberi jogi kapcsolattartó pontot;
7.	felhívja Hongkongot, hogy tegye lehetővé az újságírók számára a szabad tudósítást, és sürgeti az EKSZ-t, hogy erősítse meg a sajtószabadságot Hongkongban;
[bookmark: _GoBack]8.	utasítja elnökét, hogy továbbítsa ezt az állásfoglalást az uniós intézményeknek, Kínának és Hongkong Különleges Közigazgatási Területnek.

